“Die inperkingstyd was vir die teater – soos vir alle kunstenaars – 'n uiters moeilike tyd en het 'n byna vernietigende uitwerking gehad. Daar was geen inkomste nie en natuurlik het dit myself en kunstenaars ook op emosionele vlak diep geraak. Pierneefteater sou nie oorleef het as dit nie was vir 'n inisiatief was wat deur Jannie du Toit begin is deur die stig van 'n ondersteuningsfonds nie. Daaruit het ook 'n aanlyn-fondsinsamelingskonsert voortgevloei en dit het vir die teater 'n oorbrugging gegee om voort te gaan. Hier moet ek met groot dank hulde bring aan soveel kunstenaars, vriende, familie en anonieme persone wat met oop harte en hande bygedra het en daarmee die teater se oorlewing verseker het. Die teater se nuwe webwerf met 'n aanlyn platform het ook hieruit voortgevloei. Die teater het begin met die aanbied van aanlyn konserte en uiteindelik is daar 31 aanlyn konserte op die webwerf beskikbaar.